РЕШЕНИЕ НА СЪВЕТА
от 7 юли 2009 година
относно наличието на прекомерен дефицит в Литва
(2009/588/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 104, параграф 6 от него,
като взе предвид препоръката на Комисията,
като взе предвид съображенията, представени от Литва,
като има предвид, че:
(1)
Съгласно член 104 от Договора държавите-членки трябва да избягват прекомерния държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за укрепване на условията за ценова стабилност и за висок устойчив растеж, водещ до създаване на трудова заетост.
(3)
Процедурата при прекомерен дефицит (ППД) съгласно член 104 от Договора, уточнена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1), който е част от Пакта за стабилност и растеж, предвижда вземане на решение за наличието на прекомерен дефицит. Протоколът относно процедурата при прекомерен дефицит, приложен към Договора, съдържа допълнителни разпоредби, свързани с прилагането на ППД. С Регламент (ЕО) № 3605/93 на Съвета (2) се установяват подробни правила и определения за прилагането на разпоредбите на посочения протокол.
(4)
Реформата на Пакта за стабилност и растеж от 2005 г. имаше за цел засилване на ефективността и икономическата му основа, както и запазване на устойчивостта на публичните финанси в дългосрочен план. По-специално, тя имаше за цел да се гарантира, че икономическите и бюджетните условия се отчитат изцяло на всеки етап от ППД. По този начин Пактът за стабилност и растеж осигурява рамката за подкрепа на държавната политика за бързо възстановяване на стабилното състояние на бюджета, като в същото време се отчита икономическата ситуация.
(5)
Член 104, параграф 5 от Договора изисква Комисията да изпрати становище на Съвета, ако счита, че в дадена държава-членка е налице или може да възникне прекомерен дефицит. Като взе предвид доклада си в съответствие с член 104, параграф 3 от Договора и становището на Икономическия и финансов комитет в съответствие с член 104, параграф 4 от Договора, Комисията заключи, че в Литва е налице прекомерен дефицит. Ето защо на 24 юни 2009 г. Комисията изпрати на Съвета становище по отношение на Литва (3).
(6)
В член 104, параграф 6 от Договора се предвижда, че Съветът следва да разгледа всички съображения, които заинтересованата държава-членка желае да представи, преди да реши след цялостна оценка дали е налице прекомерен дефицит. В случая с Литва цялостната оценка води до заключенията, посочени в настоящото решение.
(7)
Съгласно нотификацията във връзка с ППД от литовските власти консолидираният държавен дефицит в Литва е достигнал 3,2 % от БВП през 2008 г., като по този начин превишава референтната стойност от 3 % от БВП. Дефицитът е близо до референтната стойност от 3 % от БВП, но превишението над референтната стойност не може да бъде определено като извънредно по смисъла на Договора и на Пакта за стабилност и растеж. По-конкретно, това превишение не се дължи на значителен икономически спад през 2008 г., когато растежът на БВП намаля до 3,0 % през 2008 г. спрямо 8,9 % през 2007 г. Данните за средния годишен растеж не позволяват сами по себе си дефицитът за 2008 г. да се определи като изключителен. Освен това превишението на референтната стойност не може да се счита за временно. Съгласно прогнозата на службите на Комисията от пролетта на 2009 г., като се вземат предвид заложените мерки за текущата година в бюджета за 2009 г. и в приетия от Парламента през май допълнителен бюджет, дефицитът ще нарасне на 5,4 % от БВП през 2009 г. и ще достигне 8,0 % от БВП през 2010 г., при условие че продължи да се следва същата политика. Следователно определеният в Договора критерий за дефицита не е изпълнен.
(8)
Брутният консолидиран държавен дълг остава много по-нисък от референтната стойност от 60 % от БВП и възлезе на 15,6 % от БВП през 2008 г. Въпреки това според прогнозата на службите на Комисията от пролетта на 2009 г. дългът ще нарасне бързо до 22,6 % от БВП през 2009 г. и до 31,9 % през 2010 г., главно поради очаквания висок първичен дефицит.
(9)
В съответствие с Пакта за стабилност и растеж следва надлежно да се вземат предвид цялостните реформи в пенсионната система, с които се въвежда многостълбова система, включваща задължителен стълб, финансиран на капиталов принцип. Въпреки че прилагането на тези реформи води до временно влошаване на състоянието на бюджета, дългосрочната устойчивост на публичните финанси видимо се подобрява. Въз основа на прогнозите на литовските власти нетните разходи за тази реформа възлизат на 1,0 % от БВП през 2008 г. и ще бъдат в размер на 0,5 % през 2009 и 0,4 % от БВП през 2010 г. - поради временното намаление на осигурителните вноски от 5,5 % на 2,0 %. Съгласно Пакта за стабилност и растеж тези разходи могат да бъдат отчитани на линейна дегресивна база за преходен период и единствено при условие че дефицитът остава близо до референтната стойност. За 2008 г., единствената година, в която може да се приеме, че дефицитът е близо до референтната стойност, отчитането на нетните разходи за реформата би довело до коригиран дефицит от 2,6 % от БВП. От друга страна, според прогнозата на службите на Комисията дефицитът за 2009 и 2010 г. вече няма да бъде близо до референтната стойност и поради това разходите за пенсионната реформа не може да бъдат отчитани.
(10)
Съгласно член 2, параграф 4 от Регламент (ЕО) № 1467/97 „значимите фактори“ може да бъдат взети предвид на етапите, водещи до вземане на решение на Съвета за наличието на прекомерен дефицит в съответствие с член 104, параграф 6 от Договора само ако е изпълнено изцяло двойното условие - дефицитът да бъде близо до референтната стойност и превишението на референтната стойност да бъде временно. В случая с Литва това двойно условие не е изпълнено. Следователно значимите фактори не са взети предвид на етапите, водещи до настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че в Литва е налице прекомерен дефицит.
Член 2
Адресат на настоящото решение е Република Литва.
Съставено в Брюксел на 7 юли 2009 година.